KTB:ปีนี้เน้นหนุนโครงสร้างขั้นพื้นฐานแนะนำถือราคาเป้าหมาย 19.00 บาท
KTB:ปีนี้เน้นหนุนโครงสร้างขั้นพื้นฐานแนะนำถือราคาเป้าหมาย 19.00 บาท
26 ม.ค. 2560

บล.ดีบีเอส วิคเคอร์ส ระบุในบทวิเคราะห์วันนี้(26ม.ค.)ว่า ธนาคารกรุงไทย จำกัด (มหาชน) หรือ KTB ปล่อยสินเชื่อภาครัฐได้น้อยลงในปี 59 เพราะปรับแผนธุรกิจหันไปเน้นลูกค้าภาคเอกชนซึ่งมี Yield ที่สูงกว่ามากขึ้น สัดส่วนสินเชื่อภาครัฐจึงลดลงเหลือเพียง 4% ของทั้งหมด และมีสินเชื่อรายใหญ่ 37% สินเชื่อ SME 20% สินเชื่อรายย่อย 39% ซึ่งสัดส่วนเปลี่ยนไปจาก 18%,  37%, 19% และ 26% ในปี 55 ตามลำดับ สำหรับปี 60 ธนาคารปรับแผนหันกลับมารุกสินเชื่อภาครัฐอีกครั้งหนึ่ง ขณะเดียวกันยังคงขยายสินเชื่อรายย่อยและ SME ต่อไป
ปี 60 ธนาคารโฟกัสไปยังกลุ่มลูกค้าที่เกี่ยวกับการลงทุนโครงสร้างขั้นพื้นฐาน ซึ่งเป็น Key Growth ของเศรษฐกิจไทย ซึ่ง KTB เป็นธนาคารหนึ่งที่คาดว่าจะได้รับประโยชน์แต่ไม่ใช่จากการปล่อยกู้โดยตรงมากนัก แต่ได้จากสินเชื่อที่เกี่ยวข้องในห่วงโซ่การลงทุน เช่น กลุ่มซัพพลายเออร์ และ SME ที่เกี่ยวกับการลงทุน
การตั้งสำรองค่าเผื่อฯยังคงสูง โดย NPL มีแนวโน้มว่าจะเพิ่มขึ้นแต่ธนาคารจะพยายามไม่ให้เกิน 4% ในปีนี้ รวมทั้งต้องตั้งสำรองฯรองรับมาตรฐานบัญชี IFRS9 ทั้งนี้ธนาคารมีเป้าหมาย Coverage Ratio 130% ซึ่งทำให้ปี 60 ต้องตั้งสำรองเพิ่มไปจากระดับปกติที่ 3 พันล้านบาท/ไตรมาส แนะนำถือ KTB โดยให้ราคาพื้นฐาน 19 บาท อิงกับ Gordon Growth Model เทียบเท่ากับ P/BV ปี 60  0.9 เท่า